\documentclass[易经]{subfiles}

\begin{document}
    \chapter{说卦传}\label{sy:shuogua}

    说卦传是记述解说乾、坤、艮、兑、坎、离、震、巽八经卦所象征的各类事物，以及阐述六十四卦卦序排列原理和各卦的属性意义，以辅助占断吉凶的，故名“说卦”。 
    \paragraph{一}
    昔者圣人之作《易》也，幽赞于神明而生蓍[shī]，参天两地而倚数，观变于阴阳而立卦，发挥于刚柔而生爻，和顺于道德而理于义。穷理尽性以至于命。
    
    \paragraph{二}
    昔者圣人之作《易》也，将以顺性命之理。是以立天之道，曰阴与阳；立地之道，曰柔与刚；立人之道，曰仁与义。兼三才而两之，故《易》六画而成卦。分阴分阳，迭用柔刚，故《易》六位而成章。
    
    \paragraph{三}
    天地定位，山泽通气，雷风相薄，水火不相射。八卦相错。数往者顺，知来者逆，是故《易》逆数也。
    
    \paragraph{四}
    雷以动之，风以散之，雨以润之，日以暄[xuān]之，艮以止之，兑以说之，乾以君之，坤以藏之。
    
    \paragraph{五}
    帝出乎震，齐乎巽，相见乎离，致役乎坤，说言乎兑，战乎乾，劳乎坎，成言乎艮。
    
    万物出乎震，震东方也。
    
    齐乎巽，巽东南也；齐也者，言万物之絜[jié]齐也。
    
    离也者，明也，万物皆相见，南方之卦也。圣人南面而听天下，向明而治，盖取诸此也。
    
    坤也者，地也。万物皆致养焉，故曰：致役乎坤。
    
    兑，正秋也，万物之所说也，故曰：说言乎兑。
    
    战乎乾，乾西北之卦也，言阴阳相薄也。
    
    坎者，水也，正北方之卦也，劳卦也，万物之所归也，故曰：劳乎坎。
    
    艮，东北之卦也。万物之所成终而成始也，故曰：成言乎艮。
    
    \paragraph{六}
    神也者，妙万物而为言者也。动万物者，莫疾乎雷。挠万物者，莫疾乎风。躁万物者，莫熯[hàn]乎火。说万物者，莫说乎泽。润万物者，莫润乎水。终万物始万物者，莫盛乎艮。故水火相逮，雷风不相悖。山泽通气，然后能变化。既成万物也。
    
    \paragraph{七}
    乾，健也。坤，顺也。震，动也。巽，入也。坎，陷也。离，丽也。艮，止也。兑，说也。
    
    \paragraph{八}
    乾为马，坤为牛，震为龙，巽为鸡，坎为豕[shǐ]，离为雉[zhì]，艮为狗，兑为羊。
    
    \paragraph{九}
    乾为首，坤为腹，震为足，巽为股，坎为耳，离为目，艮为手，兑为口。
    
    \paragraph{十}
    乾，天也，故称乎父。坤，地也，故称乎母。
    
    震一索而得男，故谓之长男。巽一索而得女，故谓之长女。
    
    坎再索而得男，故谓之中男。离再索而得女，故谓之中女。
    
    艮三索而得男，故谓之少男。兑三索而得女，故谓之少女。
    
    \paragraph{十一}
    乾为天，为圆，为君，为父，为玉，为金，为寒，为冰，为大赤，为良马，为老马，为瘠[jí]马，为驳马，为木果。
    
    坤为地，为母，为布，为釜，为吝啬，为均，为子母牛，为大舆，为文，为众，为柄。其于地也为黑。
    
    震为雷，为龙，为玄黄，为駹[máng]，为大途，为长子，为决躁，为苍筤[láng]竹，为萑[huán]苇。其于马也，为善鸣，为馵[zhù]足，为作足，为的颡[sǎng]。其于稼也，为反生。其究为健，为蕃鲜。
    
    巽为木，为风，为长女，为绳直，为工，为白，为长，为高，为进退，为不果，为臭[xiù]。其于人也，为寡发，为广颡，为多白眼，为近利市三倍，其究为躁卦。
    
    坎为水，为沟渎，为隐伏，为矫輮[róu]，为弓轮。其于人也，为加忧，为心病，为耳痛，为血卦，为赤。其于马也，为美脊，为亟[jí]心，为下首，为薄蹄，为曳[yè]。其于舆也，为多眚[shěng]，为通，为月，为盗。其于木也，为坚多心。
    
    离为火，为日，为电，为中女，为甲胄[zhòu]，为戈兵。其于人也，为大腹。为干卦，为鳖，为蟹，为蠃[luǒ]，为蚌，为龟。其于木也，为科上槁[gǎo]。
    
    艮为山，为径路，为小石，为门阙，为果蓏[luǒ]，为阍[hūn]寺，为指，为狗，为鼠，为黔喙[huì]之属。其于木也，为坚多节。
    
    兑为泽，为少女，为巫，为口舌，为毁折，为附决。其于地也，为刚卤。为妾，为羊。
\end{document}